ปัจจัยลบรอบด้าน SET พรุ่งนี้เสี่ยงลงต่อ
บล.เอเชีย พลัส ,v'ตลาดมีโอกาสที่จะปรับตัวลงต่อ พร้อมให้แนวรับ 1,409-1,400 จุด ส่วนแนวต้าน 1,426 จุด
27 ก.ค. 2558

นายประกิต สิริวัฒนเกตุ ผู้จัดการฝ่ายกลยุทธ์การลงทุน บล.เอเชีย พลัส เปิดเผยถึงตลาดหุ้นไทยวันนี้ (27 ก.ค.) ปรับตัวลงเป็นตามที่คาดไว้ เนื่องจากยังไม่เห็นปัจจัยบวก มีแต่ปัจจัยลบที่เข้ามาเพิ่มขึ้น ไม่ว่าจะเป็นเรื่องเศรษฐกิจชะลอตัว และตัวกระตุ้นเศรษฐกิจไม่ทำงาน ความเชื่อมั่นผู้บริโภคไม่ดี การลงทุนของภาครัฐฯ โดยเฉพาะโครงการขนาดใหญ่ยังไม่เกิด อีกทั้งยังมีปัญหาเรื่องค้ามนุษย์, ICAO และประมง
นอกจากนี้ ยังมีความกังวลผลประกอบการงวดไตรมาส 2/58 ของบริษัทจดทะเบียนอาจทำให้นักวิเคราะห์ฯปรับลดประมาณการ และเงินบาทอ่อนค่าลงมากซ้ำเติมเข้ามา โดยสัปดาห์ที่ผ่านมาบาทอ่อนค่าลงถึง 2% แม้ว่ากลุ่มส่งออกจะได้ประโยชน์ แต่กลุ่มอื่นได้รับผลกระทบ อย่างกลุ่มพลังงานที่มีต้นทุนเป็นเงินสกุลต่างประเทศมาก อีกทั้งตัวเลขการส่งออกของไทยงวดมิ.ย.ประกาศออกมาล่าสุดยังติดลบค่อนข้างสูง
ทั้งนี้ บรรยากาศการอ่อนค่าของเงินบาท และดัชนีฯปรับตัวลงแรง ซึ่งเป็นการสะท้อนภาวะตลาดฯ และยังทำให้เห็นว่า Flow คงจะไหลเข้ามายาก ดังนั้น ภาพรวมตลาดฯขาดปัจจัยหนุนชัด แต่การมีปัจจัยลบเข้ามาเพิ่มเรื่อย ๆ ทำให้มีโอกาสที่ดัชนีฯปรับตัวลงได้อีก
ด้านตลาดหุ้นอื่นในภูมิภาคเอเชียวันนี้ส่วนใหญ่อยู่ในแดนลบ ขณะนี้นักลงทุนเตรียมตัวเคลื่อนย้ายเงินทุนครั้งใหญ่ระหว่างรอผลการประชุมธนาคารกลางสหรัฐ (FED) ในช่วงกลางสัปดาห์นี้ก่อนจะมีการส่งสัญญาณเกี่ยวกับการปรับขึ้นอัตราดอกเบี้ยอย่างไร
แนวโน้มการลงทุนในวันพรุ่งนี้ (28 ก.ค.) ตลาดมีโอกาสที่จะปรับตัวลงต่อ พร้อมให้แนวรับ 1,409-1,400 จุด ส่วนแนวต้าน 1,426 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 242.00 บาท ลดลง 4.00 บาท
KBANK ปิดที่ 176.00 บาท ลดลง 3.50 บาท
TRUE ปิดที่ 10.70 บาท ลดลง 0.50 บาท
JAS ปิดที่ 4.92 บาท ลดลง 0.13 บาท
PTT ปิดที่ 314.00 บาท ลดลง 3.00 บาท
 
ที่มา: สำนักข่าวอินโฟเควสท์